## Martínez Mus anima a participar en la campanya ‘Nadal solidari’ del Consorci de Residus Palància Belcaire que busca unir reciclatge i ajuda social

*** La campanya transforma en una aportació solidària cada entrega de joguets, roba o xicotets electrodomèstics en ecoparcs i ecomòbils
* El vicepresident tercer ha visitat els estands informatius del Consorci C3/V1 a Xilxes i la Llosa**

El vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, ha visitat els estands informatius del Consorci de Residus C3/V1 Palància Belcaire a Xilxes i la Llosa, a on ha animat la ciutadania a participar activament en la campanya ‘Nadal Solidari’, “una iniciativa que busca unir reciclatge i ajuda social en unes dates especialment significatives com estes”.

Amb el lema ‘Este Nadal, usa l’ecoparc i compartix solidaritat’, el Consorci ha posat en marxa una acció que, segons el vicepresident tercer, “reflectix els valors de sostenibilitat, responsabilitat compartida i compromís social que impulsa la Generalitat”. Martínez Mus ha assegurat que “les decisions públiques poden transformar la vida de les persones, i la gestió ambiental pot anar juntament amb la solidaritat”.

La campanya té com a objectiu convertir cada visita a l’ecoparc en un gest solidari. Així, per cada tona de joguets, roba o xicotets electrodomèstics usats que es depositen en la xarxa d’ecoparcs i ecomòbils entre l’1 i el 20 de desembre, el Consorci farà una donació a l’entitat social beneficiària, que enguany és Càritas Diocesana.

Martínez Mus ha destacat que este projecte “és un exemple de governança col·laborativa, en la qual ajuntaments, Generalitat i entitats del territori treballen conjuntament per a oferir solucions que beneficien el conjunt de la ciutadania, especialment les persones més vulnerables”. Així mateix, ha recordat que “reciclar també és ajudar. Cada persona pot contribuir a millorar la vida dels qui ho necessiten i fer-ho a través d’una acció que, a més, protegix l’entorn”.

El vicepresident tercer ha explicat que la campanya es desenrotlla en els 56 municipis de les comarques del Camp de Morvedre, Alt Palància i Plana Baixa que formen part del Consorci C3/V1 i ha animat la ciutadania, així com centres educatius, associacions i comerços locals, “a sumar-se a esta onada de solidaritat. L’economia circular no és només un objectiu ambiental, sinó també un valor humà”, ha assenyalat.

La campanya ‘Nadal Solidari’ es va posar en marxa el passat 1 de desembre i fins al pròxim dia 20 es pot participar per a maximitzar la donació a Càritas Diocesana i multiplicar l’impacte solidari en estes dates nadalenques.

Fecha: 13/12/2025